**გენეტიკა და კულტურა**

ადამიანებმა შექმნეს კულტურა და ამან განსაზღვრა მათი უნიკალურობა ჩვენი პლანეტის ბინადართა შორის. მაგრამ ადამიანი, კულტურულთან ერთად, ბიოლოგიური არსებაცაა, სხვაგვარად რომ ვთქვათ - ბიოლოგიური სახეობა. ამ თვალსაზრისით, იგი ცოცხალი ბუნების ერთ-ერთი „რიგითი“ წევრია. ყოველ სახეობას ახასიათებს სპეციფიკური აგებულება, გარეგნობა, ფიზიოლოგიური პროცესები, კვების რაციონი, ქცევის თავისებურებები და ა.შ. ყველა მათგანს აქვს რაღაც განსაკუთრებული: კუს – ჯავშანი, სპილოს – ხორთუმი, ჟირაფს – გრძელი კისერი, ობობას – აბლაბუდის რთვის უნარი... ადამიანს, როგორც ბიოლოგიურ არსებას, არ გააჩნია არც ბასრი კბილები და კლანჭები, არც მახვილი მგრძნობელობა, არც განსაკუთრებული ძალა, არც ფეხმარდობა. სამაგიეროდ, ბუნებამ მას უბოძა უნიკალური ორგანო, რომელმაც ჰომო საპიენსს გაბატონებული მდგომარეობა მოუტანა მთელ პლანეტაზე.

ალბათ მიხვდი - საუბარია ადამიანის თავის ტვინზე, რომლის მეშვეობითაც ჩვენ ვაზროვნებთ, ვლაპარაკობთ, უზარმაზარი მოცულობის ინფორმაციას ვიმახსოვრებთ, ვწერთ ლექსებს, ვიტყუებით, ვქმნით მანქანებს, ვლოცულობთ, ერთი სიტყვით, კულტურას ვითვისებთ, ვავითარებთ მას და თავად ვცხოვრობთ კულტურაში. ნათქვამი რომ უფრო ნათელი გახდეს, წარმოვიდგინოთ, რომ ადამიანმა მემკვიდრეობით მიიღო სახლი, ზოგი რამ შემატა, რომ საცხოვრებლად უფრო მოხერხებული გამხდარიყო და მასში ცხოვრება განაგრძო. ასევეა კულტურის შემთხვევაში.

ადამიანი ორბუნებოვანი არსებაა – მის რაობას, ადამიანად ყოფნას განსაზღვრავს ორი საწყისი – ბიოლოგიური და კულტურული.

|  |
| --- |
|  ადამიანის ბიოლოგიურ საწყისს განაპირობებს მისი **გენოტიპი** – მემკვიდრეობითი ინფორმაციის მატარებელი ბიოქიმიური წარმონაქმნების, გენებისურთულესი კომბინაცია. იგი განსაზღვრავს ყოველი კონკრეტული ადამიანის (ისევე როგორც ცხოველისა თუ მცენარის) უნიკალურ გარეგნობას, აგებულებას, მოკლედ, ანატომიისა და ფიზიოლოგიის თავისებურებებს (გამონაკლისს შეადგენენ ე.წ. ერთკვერცხოვანი ტყუპები, რომელთაც ერთნაირი გენოტიპი აქვთ და სწორედ ამიტომ ჰგვანან ასე ერთმანეთს).  |
|  ყოველი კონკრეტული ადამიანი იბადება უნიკალური გენეტიკური პროგრამით**,** სადაც „ჩაწერილია“ მისი ბიოლოგიური მახასიათებლების „გეგმა“: გარეგნობა (მაგალითად, თვალების თუ თმის ფერი, ცხვირის ფორმა თუ ზომა და ა.შ.), აღნაგობა (სიმაღლე, კიდურების სიგრძე, ძვლების სისქე და ა.შ.), ფიზიოლოგიური თავისებურებები (სისხლის ჯგუფი, სასიცოცხლო პროცესების ტემპი და ინტენსივობა და ა.შ.). გარდა ამისა, ტვინისა და ზოგიერთი სხვა ორგანოს აგებულების თავისებურებები, აგრეთვე ბიოლოგიურად აქტიური ნივთიერებების (ე.წ. ჰორმონების) გამომუშავების ინტენსივობა, რომელიც ისევ და ისევ გენეტიკურადაა განსაზღვრული, განაპირობებს ინტელექტუალურ შესაძლებლობებს, მეხსიერების მოცულობას, მუსიკალურ, სპორტულ თუ მათემატიკურ ნიჭს, ხასიათის თავისებურებებს **–** გუნება-განწყობის სწრაფ ან ნელ ცვლას, მიდრეკილებას უფრო დადებითი, ან უარყოფითი გრძნობებისადმი. ფსიქოლოგები ხასიათის ამგვარ განსხვავებებს ე.წ. ტემპერამენტისტიპებს უკავშირებენ. |

მაგრამ გენეტიკური პროგრამის არსებობა სრულიადაც არ ნიშნავს მის განხორციელებას. ესა თუ ის გენეტიკური ნიშანი რომ გამოვლინდეს, აუცილებელია შესაბამისი **გარემო პირობები.**

|  |
| --- |
| აი, არნოლდ შვარცენეგერი. რასაკვირველია, მას ჰქონდა შეუდარებელ ათლეტად ქცევის გენეტიკური მონაცემები. მაგრამ ცუდი კვების, ინფექციების, მავნე ნივთიერებების, მომქანცველი ფიზიკური შრომის და სხვა არახელსაყრელი გარემოებების გავლენით, შეიძლება, იგი სუსტი და სნეული გაზრდილიყო და კალიფორნიის შტატსაც სხვა გუბერნატორი ჰყოლოდა.  |

ცნობილია, რომ მე-19 საუკუნის მეორე ნახევრიდან მოყოლებული, ადამიანის საშუალო სიმაღლე მნიშვნელოვნად გაიზარდა და ზრდას განაგრძობს. მეცნიერები ამის რამდენიმე მიზეზს ასახელებენ, მათ შორის უმთავრესია კვების ხარისხის, სანიტარულ-ჰიგიენური და საცხოვრებელი პირობების გაუმჯობესება. ეს კარგად აჩვენებს გარემო პირობების მნიშვნელობას გენეტიკური შესაძლებლობების გამოვლინებისათვის.

გარემომ, შეიძლება, დიდი როლი ითამაშოს ამა თუ იმ გენეტიკური ნიშნის გავრცელებაში. მაგალითად, საქართველოში პირველი ჯგუფის სისხლი ყველაზე ხშირად სამეგრელოს მცხოვრებლებში გვხვდება. ახსნა ძალიან საინტერესოა.

|  |
| --- |
| წარსულში სამეგრელოს ტერიტორიის დიდი ნაწილი დაჭაობებული იყო და აქ მალარია მძვინვარებდა. მალარიის გამომწვევი მიკრობი, რომელიც კოღო *ანოფელესის* კბენით ვრცელდება, სისხლის წითელ ბურთულაკებს აზიანებს, რის შედეგადაც ავადმყოფს აქვს პერიოდული ციებ-ცხელება, ძლიერ სუსტდება და შეიძლება დაიღუპოს კიდეც. როგორც გამოირკვა, პირველი ჯგუფის სისხლის ბურთულაკები მალარიის მიკრობის მიმართ შედარებით მდგრადია. შესაბამისად, სისხლის პირველი ჯგუფის მქონე ადამიანები უფრო ჯანმრთელები იყვნენ, უფრო დიდხანს ცოცხლობდნენ და, რაც მთავარია, მეტ და ჯანსაღ შთამომავლობას ტოვებდნენ, რომელსაც სისხლის პირველი ჯგუფის გენებს გადასცემდნენ. ასე თანდათან, საუკუნეების განმავლობაში, სამეგრელოში (ისევე როგორც ყველგან, სადაც მალარიაა გავრცელებული) მატულობდა სისხლის პირველი ჯგუფის მქონე ადამიანთა ხვედრითი წილი. |

**ბუნებრივი და კულტურული გარემო: ჩვენ რომ სხვაგან ან სხვა დროს გვეცხოვრა**

ჩვენ ვნახეთ, რომ ერთი და იგივე გენეტიკურად განპირობებული ნიშანი, გარემო პირობების გავლენით, სხვადასხვაგვარად ვლინდება. ეს ფაქტი თანაბრად ეხება ყველა ცოცხალ არსებას, ადამიანის ჩათვლით. თუმცა აქ ერთი „მცირე“ განსხვავებაა. თუ მცენარესა და ცხოველზე მხოლოდ **ბუნებრივი გარემო** მოქმედებს, ადამიანი, უმთავრესად, **კულტურული გარემოს** გავლენას განიცდის. მაგალითი უამრავია: ადამიანი იბადება გენეტიკურად განპირობებული მეტყველების უნარით, მაგრამ რა ენაზე ალაპარაკდება იგი, დამოკიდებულია იმ ენობრივ გარემოზე, რომელშიც ადამიანი იზრდება. კულტურა გვაჩვევს ჭამა-სმის, ძილის და სხვა ბიოლოგიური მოთხოვნილებების დაკმაყოფილების წესებს.

|  |
| --- |
| მომთაბარეებმა, რომლებიც მუდმივად გადაადგილდებოდნენ, ჩვილი ბავშვების უსაფრთხოდ და მშრალად მგზავრობისათვის შექმნეს საგანგებო საწოლი, რომელიც შემდეგ სხვა ხალხების ნაწილშიც გავრცელდა და სხვადასხვა სახე მიიღო. ეს პატარა საწოლი - აკვანი - დიდი ხნის განმავლობაში გამოიყენებოდა ჩვენთანაც. ბოლო დროს, როცა მედიკოსებმა უპირატესობა ჩვილის თავისუფლად გაზრდას მიანიჭეს და გაჩნდა საგანგებო საფენი, აკვანი სულ უფრო ნაკლებად გამოიყენება. |

თქვენ იკითხავთ, მაშ რატომ განსხვავდებიან ადამიანები ასე ძალიან თვით ერთი კულტურის ფარგლებშიც? იმიტომ, რომ, ჯერ ერთი, ადამიანებს სხვადასხვაგვარი გენეტიკური მემკვიდრეობა აქვთ – თუ ბუნებამ არ გიბოძათ სმენა და ხმა, მომღერალი ვერ გახდებით; თუკი სხეულის კარგი კოორდინაცია „დაგებედათ“, შესაძლებლობა გაქვთ, სპორტში გამოიჩინოთ თავი და ა.შ. მეორე და უფრო მნიშვნელოვანია ის, რომ თითოეული კულტურა ძალზე მრავალფეროვანია. საერთო კულტურული გარემოს ყოველ ცალკეულ შემადგენელ ნაწილს თავისი „მიკროკულტურა“ აქვს: ამ ოჯახში ადრე ადგომაა მიღებული და ბავშვებსაც ამას აჩვევენ; ამ სკოლაში ქიმიის კარგი ლაბორატორიაა და მოსწავლეებს ეღვიძებათ ინტერესი ამ საგნისადმი; ამ სოფელში ოდითგანვე თიხის ნაკეთობებს ამზადებენ და ა.შ. ყოველივე ეს მეტ-ნაკლებად მოქმედებს ადამიანზე და მას უნიკალურ პიროვნებად აყალიბებს.

**მიკროკულტურა** - ადამიანთა მცირე ჯგუფის (ოჯახი, სკოლა...) კულტურა, რომელიც რამდენადმე განსხვავდება სხვა ასეთივე ჯგუფების კულტურებისაგან.

და მაინც, დააკვირდით, რამდენი საერთო გვაქვს ჩვენ, ქართული კულტურის პირობებში აღზრდილ ადამიანებს (ყოველ შემთხვევაში, დიდ უმრავლესობას) – ენა, ტრადიციები, ქცევის წესები, წარმოდგენები ისტორიასა თუ ხელოვნებაზე და ბევრი, ბევრი სხვა...

შეიძლება ითქვას, რომ ადამიანი პიროვნებად ყალიბდება იმ შესაძლებლობების ფარგლებში, რასაც მისი კულტურული გარემო სთავაზობს. შვარცენეგერის ფიზიკური მონაცემების მქონე ადამიანი სადღაც მე-15 საუკუნეში რომ დაბადებულიყო, შესაძლოა, ის დიდი მეომარი გამოსულიყო, მაგრამ ვერაფრით გახდებოდა დიდი მეომრების როლების შემსრულებელი, იმ მარტივი მიზეზის გამო, რომ კინემატოგრაფი მხოლოდ მე-19-20 საუკუნეების მიჯნაზე გამოიგონეს.

მაშ ასე, ადამიანი გენეტიკური და კულტურული ფაქტორების გავლენით ყალიბდება. ახლა კი ვნახოთ, როგორ„ასწორებს“ კულტურა ბუნების „შეცდომებს“.

|  |
| --- |
| კულტურა, ძირითადად, შეესაბამება ადამიანის ბიოლოგიურ თავისებურებებს. ერთი წუთით წარმოვიდგინოთ, რომ ადამიანს აქვს არა ხუთი თითი, არამედ ექვსი ან სამი. რამდენი რამე შეიცვლებოდა – მუსიკალური ინსტრუმენტები და თვით მუსიკა, კომპიუტერის კლავიატურა, ჟესტები – მოკლედ, ყველაფერი, რაც ხუთთითიან ხელებზეა მორგებული. |

თუმცა ხშირია შემთხვევები, როცა კულტურის მოთხოვნები არ შეესაბამება, ან, სულაც, ეწინააღმდეგება ადამიანის ბიოლოგიას. მარტივი მაგალითი: კულტურათა უმრავლესობაში მიღებულია ფრჩხილებისა და თმის შეჭრა - კულტურა ერევა ბუნებრივ პროცესში და ცვლის მას. ზოგჯერ კულტურისა და ბიოლოგიის დაპირისპირება უსასტიკეს ფორმებს იღებს: მაგალითად, იცით, რომ ძველ სპარტაში ფიზიკურად სუსტ ახალშობილ ბიჭებს ხრამში აგდებდნენ, რადგან სპარტელები თვლიდნენ, რომ მათ მხოლოდ მეომრები ჭირდებოდათ.

გაცილებით უფრო ხშირად, ადამიანის ანატომიასა და ფიზიოლოგიაში ჩარევა მისივე კეთილდღეობისათვისაა გამიზნული – მედიცინა, რომელიც ამა თუ იმ სახით ყველა კულტურაში არსებობს, სულ უფრო მეტი წარმატებით ცდილობს თანდაყოლილი თუ შეძენილი დაავადებების და ანომალიების დამარცხებას.

ადამიანის გარეგნობის ხელოვნური შეცვლა ხშირად მოდით და სილამაზის ადგილობრივი სტანდარტებით არის ნაკარნახევი: პლასტიკური ოპერაციები ბევრგან უკვე ჩვეულებრივ მოვლენად იქცა. ზოგ კულტურაში გრძელი ყურებია მოდაში და მათ ხელოვნურად იგრძელებენ მძიმე საგნებით.

|  |
| --- |
| ჩინეთში ქალის სილამაზის აუცილებელი ელემენტი იყო პატარა ზომის ფეხი. ამიტომ გოგონებს ადრეული ბავშვობიდან მჭიდროდ უხვევდნენ ფეხებს და უვიწროეს ფეხსაცმელს აცმევდნენ. შედეგად, ტერფები ზომით პატარა რჩებოდა, მაგრამ წარმოუდგენლად იცვლიდა ფორმას. ასი წელიც არ არის გასული, რაც ჩინეთში ეს ტრადიცია აკრძალეს. |

და ბოლოს, ზოგჯერ ბუნებით ბოძებული გარეგნობის შეცვლა რელიგიური რწმენა-წარმოდგენების გავლენითაც ხდება. ზოგი რელიგია თავისი მიმდევრებისაგან მოითხოვს ტანზე და სახეზე რიტუალური სვირინგების ან იარების გაკეთებას, გავიხსენოთ აგრეთვე წინადაცვეთა – ოპერაცია, რომელიც აუცილებლად ითვლება იუდაიზმისა და ისლამის მიმდევრებში.

|  |
| --- |
| **კითხვა:**  მოცემული სურათების მიხედვით, რა განსხვავებებს ხედავთ ადამიანის ბიოლოგიური მოთხოვნილების დაკმაყოფილების წესსა და ფორმაში? თქვენი აზრით, რით აიხსნება ეს? |

**სოციალიზაცია**

**სოციალიზაცია** – ინდივიდის მიერ კულტურული ნორმების და ფასეულობების შეთვისების პროცესი

დაბადებისას ახალშობილი არ განეკუთვნება რომელიმე კულტურას. როგორც იცი, კულტურა გენეტიკურად არ გადაეცემა. მხოლოდ მშობლების, მასწავლებლების და სხვათა ხელშეწყობით ყალიბდება ბავშვი კულტურისა და საზოგადოების წევრად, კულტურულ და სოციალურ არსებად. ამ პროცესს ***სოციალიზაციას*** ვუწოდებთ. სოციალიზაციის პროცესში ჩვენ ვსწავლობთ იმ კულტურის ენას, რომელშიც დავიბადეთ, ვითვისებთ იმ საზოგადოებრივ როლებს, რომელიც ცხოვრებაში უნდა „ვითამაშოთ.“ მაგალითად, გოგონა სწავლობს, თუ როგორი დიასახლისი, და, მეგობარი ან, მომავალში, მეუღლე უნდა იყოს. გარდა ამისა, სოციალიზაციის პროცესში ახალგაზრდები სწავლა-განათლების მეშვეობით ეუფლებიან საკუთარ პროფესიულ როლებსაც.

არც ერთი ბიოლოგიური სახეობის ნაშიერი არის უფროსზე ისე ხანგრძლივად დამოკიდებული, როგორც ადამიანის. ბავშვობისა და ახალგაზრდობის პერიოდი შესაძლებლობას იძლევა, მომავალ თაობას გადაეცეს ის ცოდნა და გამოცდილება, რომელიც დაგროვილია თაობათა მიერ, უნიკალურია ყველა საზოგადოებისათვის და მათ ერთმანეთისაგან განასხვავებს.

სოციალიზაციის პროცესში ყალიბდება პიროვნების შეხედულებები, მსოფლმხედველობა, გემოვნება, გარემოებისა და მდგომარეობის ცვლილებასთან ერთად, ადამიანი ითვისებს ახალ-ახალ სოციალურ როლებს.

სოციალიზაციის პროცესი დაბადებიდან იწყება. ადრეული ბავშვობის წლები ყველაზე ინტენსიური სოციალიზაციის პერიოდია, როდესაც ვეუფლებით ენას და ვსწავლობთ ჩვენს კულტურაში არსებულ ძირითად წარმოდგენებსა და შეხედულებებს.

სხვადასხვა კულტურაში ბავშვთა სოციალიზაციის განსხვავებული მეთოდები და საშუალებები გამოიყენება. გამოყოფენ სოციალიზაციის ორ ზოგად ტიპს – **ფორმალურ და არაფორმალურ სოციალიზაციას**. ფორმალური სოციალიზაცია, ძირითადად, სააღმზრდელო და სასწავლო დაწესებულებებში - საკლასო ოთახებში, მასწავლებლების და აღმზრდელების გარემოცვაში მიმდინარეობს, მას წარმართავენ და აკონტროლებენ უფროსები. არაფორმალური სოციალიზაციის დროს ბავშვი, უმთავრესად, მიბაძვით, უფროსების ქცევის იმიტაციით ითვისებს კულტურის ნორმებს და ქცევის წესებს. უნდა აღინიშნოს, რომ მსგავსი დაყოფა პირობითია და სოციალიზაციის ეს ორი ზოგადი ტიპი სხვადასხვა კულტურაში განსხვავებული სახით გვხვდება.

ყოველ საზოგადოებაში არსებობს ე.წ. **სოციალური ინსტიტუტები**. ესაა ორგანიზებული ჯგუფები, რომლებიც გარკვეულ ფუნქციას ასრულებენ. სოციალურ ინსტიტუტებს განეკუთვნება, მაგალითად, უხუცესთა საბჭო, პოლიცია, ან, სულაც, თამადის ინსტიტუტი საქართველოში.

ინსტიტუტებს, რომლებიც უზრუნველყოფენ ადამიანის სოციალიზაციის, საზოგადოებაში მისი ინტეგრაციის პროცესს, **სოციალიზაციის აგენტებს** უწოდებენ. ესენია ოჯახი, საბავშვო ბაღი, სკოლა, სხვა საგანმანათლებლო დაწესებულებები, სანათესაო წრე, მეგობრები, სამეზობლო/ეზო, ქუჩა, მასობრივი ინფორმაციის საშუალებები და სხვ.

**იდენტობა**

იდენტობა დაკავშირებულია ადამიანის ცხოვრებაში არსებულ მთავარ კითხვებთან - „ვინ ვარ მე?” და „ვინ ვართ ჩვენ?” ტერმინით იდენტობა განვსაზღვრავთ ამა თუ იმ საგნისა თუ მოვლენის არსს, მის რაობას, ვადგენთ, რას წარმოადგენს ის.დამიანი საკუთარ იდენტობას ამა თუ იმ ჯგუფისადმი მიკუთვნებულობით საზღვრავს. ცხოვრების მანძილზე ამ ჯგუფების რაოდენობა იზრდება. ადამიანს ერთდროულად რამდენიმე იდენტობა აქვს, მაგალითად, იგი დაკავშირებულია ოჯახთან, როგორც შვილი, მეუღლე, ძმა ან და, მამა ან დედა; ამავე დროს ის, თავის ოჯახთან ერთად, რომელიმე სოციალურ, ეთნიკურ და რელიგიურ ჯგუფთან აიგივებს თავს, რომელიმე ქვეყნისა და რეგიონის მცხოვრებია, რომელიმე პროფესიულ საზოგადოებას და ასაკობრივ ჯგუფს მიეკუთვნება. ეს ჩამონათვალი კიდევ შეიძლება გაგრძელდეს, ან მისი შემადგენელი ელემენტები შეიცვალოს. მაგალითად, ქალაქ რომის მცხოვრები საკუთარ იდენტობას განსაზღვრავს როგორც რომაელი, იტალიელი, კათოლიკე, ქრისტიანი, ევროპელი, დასავლელი. იდენტობა განსაზღვრავს ადამიანის ქცევას. რამდენადაც ერთი და იგივე პიროვნება ერთდროულად რამდენიმე იდენტობის მატარებელია, მისი ქცევა განსხვავებულია სხვადასხვა ვითარებაში. მაგალითად, იგი სხვადასხვაგვარად იქცევა როგორც დედა და როგორც თანამშრომელი, როგორც ძმა და როგორც მოსწავლე.

**იდენტობა** (ლათ. idem - იგივე, მსგავსი, identitas - იგივეობა) - ამა თუ იმ სოციალური ჯგუფისადმი მიკუთვნებულობის განცდა.

ადამიანი შეიძლება განისაზღვროს როგორც არსება, რომელსაც შეუძლია თქვას „მე“, შეუძლია განსაზღვროს საკუთარი თავი როგორც დამოუკიდებელი სუბიექტი.

*ერიხ ფრომი, ამერიკელი ფსიქოლოგი*

იდენტობა არის ადამიანთა წარმოდგენა იმის შესახებ, თუ ვინ არიან ისინი, რას წარმოადგენენ და რა დამოკიდებულება აქვთ სხვებთან.

*მაიკლ ჰოგი და დომინიკ აბრამსი,*

*ამერიკელი ფსიქოლოგები*

იდენტობა გვაძლევს ადგილს სამყაროში და წარმოადგენს კავშირს ჩვენსა და იმ საზოგადოებას შორის, რომელშიც ვცხოვრობთ.

 *ქეთრინ ვუდვორდი, ამერიკელი მეცნიერი და მწერალი*

ქეთრინ Woodward, 2002.

როგორც იცი, სოციალიზაცია მთელი ცხოვრების მანძილზე გრძელდება. შესაბამისად, ადამიანის იდენტობა მუდმივად ივსება ახალი „პატარა ისტორიებით“.

**კულტურული იდენტობა**ინდივიდის ცხოვრების ერთ-ერთი უმნიშვნელოვანესი განმსაზღვრელია. ადამიანები თავს მიაკუთვნებენ ამა თუ იმ ჯგუფს, რომლის წევრებთან ერთად ცხოვრობენ კონკრეტულ ტერიტორიაზე, მეტყველებენ ამა თუ იმ ენაზე, აქვთ საერთო რელიგია, საერთო წარსული. კულტურული იდენტობა ადამიანებს საშუალებას აძლევს განსაზღვრონ, ვინ ვართ *ჩვენ* და ვინ არიან *სხვები.*

სოციალური სტატუსი - პიროვნების როლი ან მდგომარეობა საზოგადოებაში

კულტურული იდენტობა, კონკრეტული ფასეულობებისა და ნორმების გაზიარება განსაზღვრავს იმას, თუ როგორ შეასრულებს ინდივიდი სხვადასხვა ცხოვრებისეულ „როლს“. მაგალითად, კულტურებში განსხვავებული შეხედულება არსებობს ქალისა და მამაკაცის, ახალგაზრდისა და ზრდასრულის, ქვრივისა და დაუქორწინებლის ქცევის, ჩაცმის, მეტყველების, ინტერესებისა და საქმიანობის შესახებ.

|  |
| --- |
| ადამიანის მიერ საკუთარი თავის იდენტიფიცირებას მისი სქესისათვის კულტურით განსაზღვრულ სოციალურ როლთან **გენდერული იდენტობა** ეწოდება. |

|  |
| --- |
| **სტილით** - ჩაცმულობით, ვარცხნილობით, მაკიაჟით, სამკაულებით და აქსესუარებით ჩვენ შეგვიძლია მივხვდეთ, როგორია ადამიანის იდენტობა - მისი სოციალური სტატუსი, რელიგიური შეხედულებები, ეთნიკური კუთვნილება და სხვა |

|  |
| --- |
| **სახალისო ისტორია: ვინ ვარ მე?!**მარკ ტვენი**ტრაგიკული ნათესაობა**ერთმა ფილადელფიელმა მოქალაქემ თავი მოიკლა და შემდეგი შინაარსის წერილი დატოვა:მე შევირთე ქვრივი ქალი, რომელსაც მოზრდილი ქალიშვილი ჰყავდა. მამაჩემმა შეიყვარა იგი და ცოლად შეირთო. ასე რომ, მამაჩემი ჩემი სიძე გახდა, ხოლო გერი - დედაჩემი, რადგან ის მამაჩემის მეუღლე იყო.ჩემს ცოლს შეეძინა ვაჟი, რომელიც მამაჩემს ცოლისძმად ეკუთვნოდა, მე კი ბიძად, როგორც ჩემი დედის ძმა.მამაჩემის ცოლსაც შეეძინა ვაჟი. იგი, რა თქმა უნდა, ჩემი ძმაც იყო და შვილიშვილიც, როგორც ჩემი ქალიშვილის ვაჟი.მაშასადამე, ჩემი ცოლი გახდა ჩემი ბებია, როგორც დედაჩემის, ანუ ჩემი გერის დედა, მე კი, ერთსა და იმავე დროს, ჩემი ცოლისათვის ქმარიც ვარ და შვილიშვილიც. და რადგან რომელიმე ადამიანის ბებიის ქმარი, ამავე დროს, ამ ადამიანის ბაბუაც არის, გამოდის, რომ მე საკუთარი თავის ბაბუაც ვყოფილვარ. |